Ir-Regolament tal-Kummissjoni (KE) Nru 786/2002
tat-13 ta' Mejju 2002
li jemenda r-Regolament tal-Kunsill (KE) Nru 747/2001 rigward il-kwoti tat-tariffi u l-kwantitajiet tar-riferenzi tal-Komunità għal ċerti prodotti agrikoli li joriġinaw fil-Ġordan
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 747/2001 tad-9 ta' April 2001 li jipprovdi għall-amministrazzjoni tal-kwoti tat-tariffi u l-kwantitajiet tar-riferenza tal-Komunità għall-prodotti eliġibbli għall-preferenzi bis-saħħa tal-ftehim ma’ ċerti pajjiżi Mediterranji u li jħassar ir-Regolament (KE) Nru 1981/94 u (KE) Nru 934/95 [1], u partikolarment l-Artikolu 5 tiegħu,
Billi:
(1) Fil-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Renju Hashemite tal-Ġordan, min-naħa l-oħra [2], minn issa ’l quddiem riferut bħala "il-Ftehim", il-konċessjonijiet tat-tariffi ġewwa il-qafas tal-kwoti tat-tariffi tal-Komunità ngħataw ma' l-importazzjoni lejn il-Komunità għal ċerti prodotti agrikoli li joriġinaw fil-Ġordan.
(2) Għal ċerti ħjar u bettieħ li għalihom il-konċessjonijiet tat-tariffi skond il-Protokoll Addizzjonali tal-Ftehim tal-Ko-operazzjoni bejn il-Komunità Ekonomika Ewropea u r-Renju Hashemite tal-Ġordan approvati mid-Deċiżjoni tal-Kunsill 87/512/KEE [3] japplikaw taħt kwantità tar-riferenza, il-Ftehim jipprovdi għal eżenzjoni mid-dazji doganali għal volumi mhux limitati ma’ l-importazzjoni fil-Komunità.
(3) Għall-implimentazzjoni tal-konċessjonijiet tat-tariffi pprovduti fil-Ftehim hemm bżonn li tinbidel il-lista tal-prodotti agrikoli li għalihom huma applikabbli l-kwoti tat-tariffi u li jitħassru l-kwantitajiet tar-riferenza għal ċerti ħjar u bettieħ.
(4) Skond il-Ftehim il-volumi tal-kwoti tat-tariffi għal xi prodotti għandhom jiżdiedu mid-dħul fis-seħħ ta' dak il-Ftehim b’erba’ ammonti ndaqs fis-sena, kull wieħed jikkorrispondi għal 3 % tal-volumi bażi speċifikati fil-Ftehim.
(5) Ir-Regolament (KE) Nru 747/2001 għandu għalhekk ikun b'hekk emendat.
(6) Il-miżuri li hemm provduti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness V tar-Regolament (KE) Nru 747/2001 huwa mibdul bit-test ippreżentat fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd b'effett mill-1 ta' Mejju 2002.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, it-13 ta' Mejju 2002.